b"\n_START_ARTICLE_\nChaosj\xc3\xb8en\n_START_PARAGRAPH_\nChaosj\xc3\xb8en eller Chao Hu (kinesisk: \xe5\xb7\xa2\xe6\xb9\x96, pinyin: Ch\xc3\xa1o H\xc3\xba) er den st\xc3\xb8rste innsj\xc3\xb8en i den kinesiske provinsen Anhui. Den er en av Kinas fem st\xc3\xb8rste ferskvannsinnsj\xc3\xb8er. Den ligger der prefekturene Chaohu og Hefei m\xc3\xb8ttes og var navnegivende for f\xc3\xb8rstnevnte, men etter endringene av de administrative enheter i provinsen 22. august 2011 er innsj\xc3\xb8en n\xc3\xa5 helt og holdent innen det store byprefekturet Hefei._NEWLINE_\xc3\x98ya Laoshan ligger i innsj\xc3\xb8en. Over fem millioner mennesker lever ved sj\xc3\xb8en, og utnytter den til irrigasjon, transport og fiske. Den er blitt en av Kinas mest forurensede innsj\xc3\xb8er._NEWLINE_Innsj\xc3\xb8en har en gjennomsnittlig dybde p\xc3\xa5 litt over syv meter, og et areal p\xc3\xa5 756,2 km\xc2\xb2.\n_START_SECTION_\nLegende\n_START_PARAGRAPH_\nIf\xc3\xb8lge en legende l\xc3\xa5 det her tidligere en rik by ved navn Chaozhou. P\xc3\xa5 grunn av borgernes synder ble den forbannet av himlenes krefter og beordret \xc3\xb8delagt av oversv\xc3\xb8mmelse. Oppgaven ble gitt til en hvit drage som bare var i stand til \xc3\xa5 oppdage \xc3\xa9n god person i byen, en gammel dame ('Lao' p\xc3\xa5 kinesisk) med slektsnavnet Jiao. Etter \xc3\xb8deleggelsen av Chaozhou ble bare den gamle damen og hennes datter spart. De ble til de to \xc3\xb8yene som stiger opp fra sj\xc3\xb8en._NEWLINE_Legenden kan finne et slags hold i geologisk historie, ettersom Chaosj\xc3\xb8en ligger der flere forkastningssprekker m\xc3\xb8tes; den mest kjente av dem, Tan Lu-forkastningen, for\xc3\xa5rsaket Tangshanskjelvet i 1976."